Dôvodová správa

Všeobecná časť

Problematika vibrácií pri práci už dlhodobo patrí k najzávažnejším problematikám pracovného prostredia. V súčasnosti je táto oblasť upravená aproximačným nariadením vlády SR č. 416/2005 Z.z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou vibráciám (ďalej len „nariadenie vlády č. 416/2005 Z.z.„). Nakoľko v období prijímania citovaného nariadenia problematiku expozície vibráciám pri práci upravoval aj zákon Národnej rady Slovenskej republiky č. 272/1994 Z.z. o ochrane zdravia v znení neskorších predpisov (ďalej len „zákon č. 272/1994 Z.z.“), bolo potrebné pri koncipovaní znenia nariadenia vlády SR č. 416/2005 Z.z. brať zreteľ na ustanovenia tohto zákona.
Návrh nariadenia vlády obsahovo nadväzuje na zákon č. 527/2005 Z.z., ktorým sa novelizoval zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov. Týmto zákonom boli zo zákona NR SR č. 272/1994 Z.z. vypustené ustanovenia týkajúce sa expozície vibráciám pri práci. Následne bolo potrebné pristúpiť k novelizácii nariadenia vlády č. 416/2005 Z.z. a doplniť do neho chýbajúce ustanovenia, aby sa tak zabezpečil úplný súlad právnej úpravy SR v tejto oblasti so Smernicou Európskeho parlamentu a Rady 2002/44/ES o minimálnych zdravotných a bezpečnostných požiadavkách vyplývajúcich z vystavenia pracovníkov rizikám vzniknutým pôsobením fyzikálnych faktorov (vibrácií). 
Navrhovaná právna úprava je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.
Návrh nariadenia vlády nemá hospodársky, finančný, environmentálny vplyv ani vplyv na zamestnanosť a na podnikateľské prostredie.

Doložka zlučiteľnosti návrhu nariadenia vlády Slovenskej republiky 
s právom Európskych spoločenstiev a právom Európskej únie

1.	Predkladateľ:  vláda Slovenskej republiky

2.  Názov návrhu nariadenia vlády:  Nariadenie vlády, ktorým sa mení a dopĺňa nariadenie vlády Slovenskej republiky č. 416/2005 Z.z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou vibráciám

3.	Problematika návrhu nariadenia vlády:
a) je upravená v práve Európskych spoločenstiev: - sekundárnom:
Smernica 2002/44/ES z 25. júna 2002 o minimálnych zdravotných a bezpečnostných požiadavkách vyplývajúcich z vystavenia pracovníkov rizikám vzniknutým pôsobením fyzikálnych faktorov (vibrácie),
b) nie je upravená v práve Európskej únie: 	- primárnom
                                                                       - sekundárnom,
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.   

4.	Záväzky Slovenskej republiky vo vzťahu k Európskym spoločenstvám a Európskej únii:
a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: z čl. 53 Aktu o podmienkach pristúpenia vyplýva pre Slovenskú republiku, že je považované za adresáta smerníc a rozhodnutí v zmysle článku 249 zmluvy o ES a článku 161 zmluvy o Euratom za predpokladu, že tieto smernice a rozhodnutia boli adresované všetkým členským štátom.

b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: z Aktu o podmienkach pristúpenia nevyplývajú vzhľadom na predmet úpravy návrhu žiadne prechodné obdobia. Prechodné ustanovenia uvedené v nariadení vlády sú transponované zo smernice 2002/44/ES z 25. júna 2002 o minimálnych zdravotných a bezpečnostných požiadavkách vyplývajúcich z vystavenia pracovníkov rizikám vzniknutým pôsobením fyzikálnych faktorov (vibrácie).

c)	lehota na prebratie smernice podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody: do 31.12.2005

d)	informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: konanie proti Slovenskej republike nebolo začaté

e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: zákon Národnej rady Slovenskej republiky č. 272/1994 Z.z. o ochrane zdravia ľudí  v znení neskorších predpisov uvádza podmienky udeľovania výnimiek a hlásenie Európskej komisii, nariadenie vlády Slovenskej republiky č. 416/2005 Z.z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou vibráciám preberá ostatné požiadavky smernice Rady 2002/44/ES z 25. júna 2002 o minimálnych zdravotných a bezpečnostných požiadavkách vyplývajúcich z vystavenia pracovníkov rizikám vzniknutým pôsobením fyzikálnych faktorov (vibrácie).

5.	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie: úplný

6.	Gestor: MZ SR

Osobitná časť

K čl. I bod 1
V súlade s ďalšími aproximačnými nariadeniami mení sa názov paragrafu.

K čl. I bod 2
Povinnosť zamestnávateľa posúdiť alebo zmerať úroveň expozície zamestnancov vibráciám je daná smernicou 2002/44/ES.

K čl. I bod 3 
V súlade so smernicou 2002/44/ES má zamestnávateľ povinnosť vypracovať posudok o riziku a stanoviť opatrenia na ochranu zamestnancov pre expozíciou vibráciám.

K čl. I bod 4
V tomto odseku sa pre písomný dokument zavádza názov „posudok o riziku“.

K čl. I bod 5
Vzhľadom na to, že povinnosti uvedené v odseku 6 nariadenia vlády č. 416/2005 Z.z. boli zapracované do nového znenia odseku 4, pôvodný odsek 6 sa ruší. 

K čl. I bod 6
Prvoradým opatrením na odstránenie alebo zníženie rizika vyplývajúceho z expozície zamestnancom vibráciám je zníženie vibrácií pri zdroji.

K čl. I body 7 a 8
V súlade so zákonom NR SR č. 330/1996 Z.z. o bezpečnosti a ochrane zdravia pri práci spresňuje sa legislatívna skratka „zástupca zamestnancov pre bezpečnosť“. 

K čl. I bod 9
Kompetencia plánovať a merať faktory pracovného prostredia prislúcha v súlade so zákonom NR SR č. 330/1996 Z.z. v znení neskorších predpisov závodnej zdravotnej službe. 

K čl. I bod 10
Úprava nadväzuje na zmeny v bode 7.

K čl. I bod 11
Povinnosť uchovávať údaje o meraní vibrácií tak, aby bolo možné do nich nahliadnuť aj neskôr, je daná smernicou 2002/44/ES. Archivovanie  a dostupnosť údajov o expozícii vibráciám sú dôležité z dôvodu neskoršieho posudzovania napr. pri prešetrovaní chorôb z povolania.

K čl. I body 12 až 15
Doplnenie označení noriem rokmi konkretizuje jednotlivé normy.

K čl. II
Navrhovaná účinnosť nariadenia vlády je od 1. januára 2006.